અમદાવાદ: દારૂડિયા પતિના ત્રાસથી સાબરમતી નદીમાં કૂદીને આપઘાત કરવા માટે આવેલી પરિણીતાને પોલીસે બચાવી લઇને પતિ વિરુદ્ધમાં ઘરેલુ હિંસાની ફરિયાદ દાખલ કરાવી છે. પરિણીતા નદીમાં છલાંગ લગાવવા જઇ રહી હતી ત્યારે પોલીસે તેને બચાવી લીધી હતી અને પોલીસ કારમાં બેસાડીને નરોડા પોલીસ સ્ટેશન લઇ ગઇ હતી, જ્યાં પોલીસકર્મીઓએ સાથે રહીને પરિણીતાને હિંમત આપતાં તેણે પતિ વિરુદ્ધમાં ફરિયાદ દાખલ કરાવી હતી. નરોડા ગામમાં આવેલ કુંભારવાસમાં રહેતાં દક્ષાબહેન પ્રજાપતિએ નરોડા પોલીસ સ્ટેશનમાં પતિ યોગેશભાઇ વિરુદ્ધમાં ડોમે‌સ્ટિક વાયોલન્સ એક્ટની ફરિયાદ કરી છે. ફરિયાદમાં કરેલા આક્ષેપ પ્રમાણે દક્ષાબહેનનાં લગ્ન નવ વર્ષ પહેલાં યોગેશભાઇ સાથે થયાં હતાં.